ການເຮັດວຽກຮ່ວມກັນ ລະຫວ່າງ ກົມການຂ່າວ, ກະຊວງການຕ່າງປະເທດ ລາວ ແລະ ຍີ່ປຸ່ນ
ຢ້ຽມຢາມສຳນັກຂ່າວກຽວໂດ
ຢ້ຽມຊົມສູນປະຊຸມສາກົນ
ຢ້ຽມຢາມຫ້ອງວ່າການລັດຖະບານຍີ່ປຸ່ນ
ໃນລະຫວ່າງວັນທີ 1-5 ມີນາ 2016, ຄະນະຜູ້ແທນຈາກ ສປປ ລາວ ໄດ້ເຂົ້າຮ່ວມຝຶກອົບຮົມໂຄງການສ້າງຂີດຄວາມສາມາດໃຫ້ແກ່ພະນັກງານຂັ້ນສູງ ກ່ຽວກັບວຽກງານການຂ່າວ, ການຄຸ້ມຄອງສື່ມວນຊົນ ແລະ ການສ້າງສາລະຄະດີ, ທີ່ ໂຕກຽວ, ປະເທດ ຍີ່ປຸ່ນ. ໂຄງການດັ່ງກ່າວ ໄດ້ຮັບການສະໜັບສະໜູນໂດຍກອງທຶນເຊື່ອມໂຍງຍີ່ປຸ່ນ-ອາຊຽນ JAIF (Japan-ASEAN Integration Fund) ເພື່ອກຽມພ້ອມໃນການຮັບໃຊ້ກອງປະຊຸມສຸດຍອດອາຊຽນ ແລະ ກອງປະຊຸມທີ່ກ່ຽວຂ້ອງໃນປີ 2016 ທີ່ ສປປ ລາວ ຈະເປັນເຈົ້າພາບ. ຄະນະທີ່ໄປຮ່ວມຝຶກອົບຮົມໃນຄັ້ງນີ້ປະກອບມີ ພະນັກງານຈາກກົມການຂ່າວ, ກະຊວງການຕ່າງປະເທດ, ພະນັກງານກົມອາຊຽນ, ພະນັກງານຈາກກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ສຳນັກຂ່າວສານປະເທດລາວ ແລະ ໂທລະພາບແຫ່ງຊາດ, ທ່ານ ພອນທະວີ ບຸດດາລາ, ຫົວໜ້າກົມການຂ່າວ, ກະຊວງການຕ່າງປະເທດ ເປັນຄະນະນຳພາໄປຝຶກອົບຮົມໃນຄັ້ງນີ້.
ໃນໄລຍະການຝຶກອົບຮົມ, ຄະນະຜູ້ແທນ ໄດ້ເຂົ້າຮ່ວມສົນທະນາແລກປ່ຽນບົດຮຽນວຽກງານການຂ່າວ, ການຄຸ້ມຄອງສື່ມວນຊົນຕ່າງປະເທດ ແລະ ການສ້າງສາລະຄະດີ ກັບ ກົມການຂ່າວ, ກະຊວງການຕ່າງປະເທດຍີ່ປຸ່ນ; ກົມປະຊາສຳພັນ, ສຳນັກງານນາຍົກລັດຖະມົນຕີຍີ່ປຸ່ນ; ສໍານັກຂ່າວສານກຽວໂດ; ສໍານັກຂ່າວສານ NHK. ພ້ອມກັນນັ້ນ, ກໍຍັງໄດ້ເຂົ້າຢ້ຽມຊົມ ແລະ ຮັບຟັງວິທີການເຮັດວຽກຂອງສູນມູນນິທິຍີ່ປຸ່ນ (Japan Foundation); ສູນຂ່າວຕ່າງປະເທດ (Foreign Press Center); ສູນປະຊຸມສາກົນໂຕກຽວ (Tokyo International Forum), ສູນຖ່າຍທອດສົດສາກົນໂດຍ NHK (International Broadcasting Center) ແລະ NHK Park.
ໃນໂອກາດນີ້, ທ່ານ ພອນທະວີ ບຸດດາລາ ກໍໄດ້ຕາງໜ້າຄະນະສະແດງຄວາມຂອບໃຈຕໍ່ບັນດາພາກສ່ວນຕ່າງໆຂອງ ຍີ່ປຸ່ນ ທີ່ໄດ້ໃຫ້ການຕ້ອນຮັບຢ່າງອົບອຸ່ນ ພ້ອມທັງການສະໜັບສະໜູນ, ຊ່ວຍເຫລືອ ແລະ ແລກປ່ຽນບົດຮຽນ ກັບຄະນະຜູ້ແທນ ສປປ ລາວ ໃນໄລຍະການຝຶກອົບຮົມຄັ້ງນີ້ ຊຶ່ງຈະເປັນການເພີ່ມທະວີໃນການສ້າງຄວາມອາດສາມາດດ້ານວຽກງານດັ່ງກ່າວ ແລະ ປະກອບສ່ວນເຂົ້າໃນການເສີມຂະຫຍາຍສາຍພົວພັນການຮ່ວມມືລະຫວ່າງ ສປປ ລາວ ແລະ ຍີ່ປຸ່ນ ເວົ້າລວມ, ເວົ້າສະເພາະ ກໍຄືບັນດາຂະແໜງວຽກງານການຂ່າວຂອງສອງປະເທດ.